সংগঠনের তৃণমূল পর্যায় পর্যন্ত ডিজিটাল ব্যবস্থাপনার মধ্যে আনতে জেলা আওয়ামী লীগকে চার মাস আগে ল্যাপটপ সরবরাহ করা হয়েছে। গত ২০ মে অনুষ্ঠিত দলের বর্ধিত সভায় প্রত্যেক জেলা আওয়ামী লীগের নেতাদের হাতে ল্যাপটপ তুলে দেন দলীয় সভাপতি শেখ হাসিনা। প্রধানমন্ত্রীর ছেলে এবং তথ্য ও প্রযুক্তি উপদেষ্টা সজীব ওয়াজেদ জয়ের সৌজন্যে এই ল্যাপটপগুলো দেওয়া হয়। বিতরণকালে শেখ হাসিনা এগুলো নিয়মিত ব্যবহারের নির্দেশ দেন। এ সময় তিনি বলেছিলেন, ‘এগুলো ঘরে ফেলে রাখার জন্য নয়, দলের সাংগঠনিক কাজে ব্যবহার করতে দেওয়া হচ্ছে।’ ওই সময় দলের সবাইকে ল্যাপটপ ব্যবহারের প্রশিক্ষণ নেওয়ারও নির্দেশ দেন শেখ হাসিনা।